section_heading: Poslije pohoda
paragraph_text: Početkom prosinca kralj se uze vraćati. Već 14. prosinca bio je u Zagrebu. Vojna je bila slavodobitna, ali bilo je potrebno opravdati se papi zašto nije oslobodio cijelu Bosnu. Stoga je po prispijeću u Zagreb pisao papi Sikstu IV. podugo pismo s potankim opisom rata. Kao opravdanje neoslobađanja i nevraćanja pod kršćansku vlast zapisao je da je "cijela ta zemlja posve opustošena, a preostali žitelji pobjegoše preko rijeke Drine u Srbiju", pa je suvišnim smatrao upuštati se u logistički zahtjevan i strateški pogibeljan osobni odlazak (razvlačenje crta) u puste daleke krajeve. Kao drugo opravdanje naveo je uspješan pohod u Srbiju gdje su njegove snage potukle bega Malkočevića te poharale cijelu tu zemlju, a zatim se vratile u Ugarsku s velikim plijenom i sa 60.000 zarobljenih ljudi.